SET ปิดลบ 13 จุด หลัง “เฟด” เดินหน้าขึ้นดอกเบี้ย-ตัวเลขเศรษฐกิจจีนต่ำคาด
SET ปิดลบ 13 จุด หลัง “เฟด” ส่งสัญญาณขึ้นดอกเบี้ยนาน และตัวเลขเศรษฐกิจจีนออกมาแย่กว่าคาด แนวโน้มพรุ่งนี้ให้แนวรับ 1,615 จุด และ แนวต้าน 1,635 จุด
SET ปิดลบ 13 จุด หลัง “เฟด” ส่งสัญญาณขึ้นดอกเบี้ยนาน และตัวเลขเศรษฐกิจจีนออกมาแย่กว่าคาด แนวโน้มพรุ่งนี้ให้แนวรับ 1,615 จุด และ แนวต้าน 1,635 จุด
15 ธ.ค. 2565

นายชาญชัย พันทาธนากิจ ผู้ช่วยผู้อำนวยการ สายงานวิจัย บล.เอเซีย พลัส กล่าวว่า ตลาดหุ้นไทยวันนี้ดัชนีปรับตัวลงในทิศทางเดียวกันกับตลาดหุ้นอื่นๆในภูมิภาค หลังจากผลการประชุมธนาคารกลางสหรัฐ (เฟด) ส่งสัญญาณว่าจะปรับขึ้นอัตราดอกเบี้ยเป็นเวลานาน และ Dot Plot ชี้ว่าเฟดอาจขึ้นดอกเบี้ยไปจนถึง 5.1% ในปีหน้าซึ่งสูงกว่าที่ตลาดคาด
ขณะที่ตัวเลขเศรษฐกิจจีน ทั้งยอดค้าปลีกและการผลิตภาคอุตสาหกรรมออกมาแย่กว่าที่ตลาดคาด ส่งผลให้มีแรงขายจากกลุ่มค้าปลีก พลังงาน และ ขนส่ง กดดันดัชนีตลาดหุ้น โดยนักลงทุนยังคงรอติดตามการประชุมธนาคารกลางยุโรป (ECB) และธนาคารกลางอังกฤษ (BoE) ที่คาดว่าจะปรับขึ้นดอกเบี้ย 0.50%
สำหรับพรุ่งนี้คาดภาพรวมตลาดแกว่งไซด์เวย์ออกด้านข้าง พร้อมให้แนวรับ 1,615 จุด และ แนวต้าน 1,635 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
PTT มูลค่าการซื้อขาย 3,061.98 ล้านบาท ปิดที่ 31.50 บาท ลดลง 0.25 บาท
DTCENT มูลค่าการซื้อขาย 2,205.15 ล้านบาท ปิดที่ 2.48 บาท ลดลง 0.38 บาท
PTTEP มูลค่าการซื้อขาย 2,179.64 ล้านบาท ปิดที่ 173.00 บาท ลดลง 1.00 บาท
CPALL มูลค่าการซื้อขาย 1,722.88 ล้านบาท ปิดที่ 65.25 บาท ลดลง 0.75 บาท
AOT มูลค่าการซื้อขาย 1,511.72 ล้านบาท ปิดที่ 73.25 บาท ลดลง 1.00 บาท